Taller “Operació a bossa oberta”	
		
Període de realització:	Setembre-desembre 2003
	
Durada del taller:	3 hores (sessió recomenada) o bé 1’30” la sessió reduïda
	
Nivells:	5è i 6è de primària
De 1r a 4t d’E.S.O.
	
Centres que es poden acollir:	Tots els dels municipis on el CCM gestionava el servei de recollida selectiva fins el 2002 (tot el Maresme, excepte Mataró, Montgat i Tiana)
	
Organitza:	Consell Comarcal del Maresme	

Objectius del taller

L’objectiu principal del taller “Operació a bossa oberta”, impulsat pel Consell Comarcal del Maresme, és conscienciar els participants sobre la problemàtica dels residus i fomentar entre els alumnes la tria de les deixalles que componen la brossa domiciliària, indispensable per poder realitzar la recollida selectiva i el posterior reciclatge d’aquests materials. Com a objectius complementaris, l’activitat vol difondre els continguts bàsics del cicle de la matèria i la gestió integral dels residus a la comarca, tot fent esment dels sistemes de recollida que s’apliquen a cada municipi.

Descripció de l’activitat

L’activitat, que es pot realitzar a la mateixa aula o bé al laboratori del centre i estarà dirigida per educadors especialitzats, consisteix en la combinació d’una xerrada i un taller de manipulació, càlcul i reflexió. D’aquesta manera, la sessió queda dividida en dos parts:

1.	Xerrada participativa: amb el suport de diapositives, s’oferirà als alumnes una visió global, sintètica, rigorosa i amena del cicle de la matèria i de la gestió integral dels residus al Maresme. Es buscarà la participació dels alumnes motivant a la reflexió. La durada d’aquesta primera part de la sessió serà aproximadament d’una hora o una hora i mitja.

2.	Taller: A partir d’una bossa de brossa sense triar (és a dir, on s’hagin deixat barrejats tots els materials) aportada pels mateixos alumnes, l’activitat consisteix en analitzar-ne el contingut, classificant i mesurant el pes i el volum de les diferents fraccions. Per exemple, a partir de càlculs senzills, es pot extrapolar la producció anual familiar i per càpita, i a partir dels preus de mercat es pot calcular el valor monetari d’aquests residus d’acord amb la seva valorització. El alumnes també hauran de calcular la contaminació que representen els tractaments com a rebuig (sense triar els residus adequadament). Al final del taller es debatrà sobre la gestió de la brossa al Maresme i en concret sobre els destins de les diferents fraccions. Per a facilitar la realització del taller, la classe es dividirà en petits grups de 4-5 alumnes. La durada de la part del taller és d’una hora i mitja a dos hores.

Materials per a la realització del taller

•	Material aportat per l’educador que dirigirà l’activitat:

-	Instrumental per a mesurar volum i pes total de la brossa i de les fraccions per materials.
-	Guants per als alumnes.
-	Pautes de treball per als alumnes.
-	Làmines de comparació per a la classificació i valoració dels materials. 
-	Materials complementaris de comparació per a la classificació dels materials.

•	Material aportat pels alumnes:

-	Cada grup de 4-5 persones ha de portar una bossa de brossa sense triar (tots els residus barrejats).

Sessió reduïda

Hi ha la possibilitat d’adaptar la durada de l’activitat a les vostres necessitats. D’aquesta manera, si teniu problemes per encabir la sessió dins del vostre programa educatiu, es pot reduir la durada de 3 hores (que és la durada que es recomana per tal d’aprofundir correctament en el tema) a 1’30”. Si es tria la sessió reduïda no hi haurà xerrada prèvia, i les informacions sobre la gestió dels residus i el cicle de la matèria es faran durant la realització del taller.

ATENCIÓ:

•	És molt important que l’espai ja estigui preparat a l’hora de començar la sessió, per tal d’aprofitar al màxim el temps disponible. Recomanem que hi hagi taules col·locades al mig de la classe (cada grup ha de tenir les seves taules per deixar els materials) i que aquestes estiguin folrades amb paper, cartró, etc.

•	També és convenient que els grups (de 4-5 persones) estiguin fets prèviament.

•	Considerem que és molt important que els alumnes estiguin ben informats sobre què faran el dia del taller. 

•	A l’hora de preparar la bossa de la brossa (recordem que només serà necessària una per grup) el que es pretén precisament és que aquesta no estigui “preparada”, és a dir, que no es deixi de posar cap residu que generem habitualment a qualsevol llar.

•	Considerem que aquesta activitat és igualment vàlida per qualsevol tipus de sistema de recollida que s’apliqui al municipi (ja sigui en contenidor, porta a porta o un model mixt). Però si, per qualsevol motiu, teniu dubtes o no considereu del tot adient aquest taller, truqueu al Consell Comarcal del Maresme (93 741 16 16 / Demanar per: Eva Mancera) per la possible realització d’activitats alternatives.